Lindley-plaasmoord: ‘Hy sou nooit iemand kwaad aandoen nie’Dr. Hein Smith. Foto: Verskaf Só het Abrie Beukes, Smith se buurman en jare lange vriend, die boer en voormalige mediese dokter beskryf. Maroela Media het vroeër berig Smith is Sondagoggend buite sy huis gekry nadat hy Saterdagaand deur gewapende rowers in sy huis oorval is. Hy was ernstig beseer en is met sy aankoms by die Bethlehem Mediclinic dood. Beukes het Maandag aan Maroela Media gesê die gemeenskap het onraad gemerk toe Smith se bakkie sowat 10 km van sy huis af verlate en sonder die sleutel gevind is. Beukes is omstreeks 07:00 na Smith se huis om ondersoek in te stel. “Toe ek by die huis inloop, was alles omgekrap en deurmekaar. Dit was chaos,” het Beukes gesê. “Ek het my vrou gebel om Hein se seun, Frans, te bel en te sê hulle moet kom. Daarna het ek die polisie gebel en vir hulle gesê hier is groot fout.” Ander inwoners van die omgewing het na die huis toe gekom om te help met die soektog en hulle het by die bakkie begin soek wat buite die plaas gevind is. “Ons het die fout gemaak om te dink dat hulle hom êrens langs die pad by die bakkie uit gegooi het. Ons het hom uiteindelik so 800 meter van die huis af in die veld gekry.” Volgens Beukes was Smith bebloed met erge wonde aan sy hande, arms en voete. “Die polisie het later gesê dit lyk asof die rowers hom gebrand het, maar daar was te veel bloed vir my om regtig te kan sien,” het hy gesê. “Hy het net ŉ frokkie en ŉ denimbroek aangehad en hy was yskoud nadat hy die hele nag in die veld gelê het. Hy het nog gelewe, maar kon net sulke kreungeluide maak. Ek dink hy was reeds op daardie oomblik naby sy einde.” Beukes het gesê hy het Smith se een foksterriër gekry waar hy agter ŉ toilet weggekruip het, terwyl sy ander foksterriër en skaaphond in die veld opgespoor is. “Die honde was heeltemal verward en getraumatiseerd. Jy kon sien daar het iets met hulle gebeur,” het hy gesê. Hy vertel dat hy Vrydagaand die laaste keer met Smith gepraat het toe hy by hom en sy vrou, Rita, kom eet het. “Hy het elke Vrydagaand by ons kom eet, dan het ons Koöperasiestories gekyk en ŉ rooiwyntjie gedrink. Hy was ŉ liewe mens wat nooit enigiemand kwaad sou aandoen nie. Sy vrou is sowat vyf jaar gelede oorlede en sedert haar dood het hy alleen gebly. Sy seun en skoondogter woon op Ficksburg.” Smith was voorheen ŉ mediese dokter, maar het die afgelope paar jaar voltyds met Drakensberger-koeie geboer. ŉ Gedenkdiens sal moontlik Vrydag vir hom gehou word.